#### EELNÕU

NARVA LINNAVOLIKOGU

O T S U S

Narva \_\_\_\_\_\_\_\_\_\_\_\_\_\_\_\_ nr\_\_\_\_\_

**Riigihanke „Narva linna kodumajapidamistes tekkivate ohtlike jäätmete kogumine ja käitlemine aastatel 2020-2021“ lihthankemenetlusena läbiviimiseks nõusoleku andmine**

**I ASJAOLUD**

KOKS § 6 lg 1 järgi on kohaliku omavalitsuse kohustuslikuks ülesandeks mh jäätmehoolduse korraldamine. JäätS § 11 lg 1 järgi on jäätmehoolduseks ka jäätmekäitlus. Jäätmekäitlus on JäätS § 13 kohaselt mh jäätmete kogumine. Vastavalt JäätS § 65 lg-s 2 sätestatule on kohaliku omavalitsuse üksuse kohustuseks korraldada oma haldusterritooriumil kodumajapidamistes tekkivate ohtlike jäätmete kogumist, v.a JäätS § 26 lg-s 1 nimetatud juhtudel. JäätS § 26 lg 1 käsitleb tootjavastutuse printsiibi alusel kogutavaid jäätmeid. Seega on Narva linna kohustuseks KOKS § 6 lg 1, JäätS 65 lg 2 ja § 26 lg 1 (nende koostoimes) alusel korraldada Narva linna haldusterritooriumil kodumajapidamistes tekkivate ja tootjavastutusega hõlmamata jäetud ohtlike jäätmete kogumist (nt kodumajapidamistes tekkivad värvid, lakid, tabletid, termomeetrid, õlifiltrid, liimijäägid, kodukeemia, lahustijäägid, õlised kaltsud, vanaõli). Riigihanke eesmärk on korraldada Narva linna elanikelt kodumajapidamistes tekkivate ohtlike jäätmete kogumist Narva linna haldusterritooriumil ning kogutud jäätmete edasist nõuetekohast käitlemist aastatel 2020 ja 2021. Riigihanke raames tellitakse kahe ohtlike jäätmete kogumispunkti (s.o Lääne tn. 7, Narva ja Rakvere 22b, Narva) haldamisteenust ja kogutud ohtlike jäätmete käitlemist (s.o vedu, taaskasutamine, kõrvaldamine, vahendamine, edasimüümine jms.).

Käsiloleva riigihanke korraldamine ainult üheks kalendriaastaks ei ole mõistlik järgmistel kaalutlustel. JäätS § 73 lg 2 p 3 kohaselt on jäätmeluba vaja ohtlike jäätmete kogumiseks või veoks [..]. Ohtlike jäätmete kogumispunkt on jäätmete käitlemiskoht JäätS § 19 lg 1 mõistes. Vastavalt JäätS § 77 lg-s 4 sätestatule tuleb jäätmeluba jäätmete käitlemiseks taotleda iga jäätmekäitluskoha [..] kohta. Sama sätte teise lause järgi peab taotlejal jäätmeloa taotlemisel ohtlike jäätmete käitlemiseks teenustööna olema ohtlike jäätmete käitluslitsents. Seega, Narva linna ohtlike jäätmete kogumispunktide haldamiseks peab vastavat teenust pakkuval ettevõtjal olema vastav ohtlike jäätmete käitluslitsents ja jäätmeluba. Arvestades varasemat kogemust tuleb jõuda järeldusele, et vastavat teenust omavad ettevõtjad ei ole valmis taotlema jäätmekäitluslitsentsi ja jäätmeluba ohtlike jäätmete kogumispunktide haldamiseks ainult üheks kalendriaastaks. Sisuliselt tähendaks riigihanke läbiviimine üheks kalendriaastaks ainult ühe, s.t varem samas kogumispunktis sama teenust osutava ettevõtja osalemist riigihankes, mis läheb vastuollu riigihanke korraldamise üldpõhimõtetega, eelkõige võrdse kohtlemise, proportsionaalsuse ja tõhusa konkurentsi tagamise põhimõtetega. Sellest johtuvalt tuleb käsilolev riigihange korraldada ja hankeleping sõlmida kestusega vähemalt kaks kalendriaastat ning ühtlasi võimaldada ettevõtjatel piisav ettevalmistusaeg riigihanke esemeks oleva teenuse osutamisega alustamiseks (ohtlike jäätmete käitluslitsentsi ja jäätmeloa taotlemiseks).

Käsiloleva riigihanke eeldatav maksumus ajavahemikuks 2020-2021 on 32 000,00 EUR (lisandub käibemaks). RHS § 125 lg-te 2 ja 5 alusel kohustub hankija lihthankemenetluses lähtuma enda määratud lihthankemenetluse korrast ning järgima riigihanke korraldamise üldpõhimõtteid.

**II ÕIGUSLIKUD ALUSED**

# Kohaliku omavalitsuse üksuse finantsjuhtimise seaduse § 28 lg 3 kohaselt võivad valla- ja linnavalitsus, kohaliku omavalitsuse üksuse ametiasutus ning ametiasustuse hallatav asutus sõlmida lepingu, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal.

**III OTSUS**

Anda Narva Linnavalitsusele nõusolek viia läbi riigihange Narva linna kodumajapidamistes tekkivate ohtlike jäätmete kogumiseks ja käitlemiseks aastatel 2020-2021.

**IV RAKENDUSSÄTTED**

* 1. Narva Linnavolikogu Kantseleil teha käesolev otsus teatavaks Narva Linnavalitsusele.
	2. Käesolevat otsust võib vaidlustada Taru Halduskohtu Jõhvi kohtumajas 30 päeva jooksul otsuse teatavakstegemisest.

Irina Janovitš

Narva Linnavolikogu esimees